INTUCH บวก 4% ลุ้นปี 65 กำไรโต-ปันผลเด่น โบรกฯเคาะเป้า 89.50 บ.
INTUCH บวก 4% โบรกแนะ “เก็งกำไร” เป้า 89.50 บ. ชี้กำไรปี 65 จะกลับมาเติบโต เพิ่มขึ้น 8.30% หลังกำไรลดลง 3 ปีติดต่อกัน และคาดปันผลสำหรับปี 65 เท่ากับ 2.75 บาทต่อหุ้น
30 ธ.ค. 2564

ผู้สื่อข่าวรายงานว่าวันนี้ (30 ธ.ค. 2564) ราคาหุ้นบริษัท อินทัช โฮลดิ้งส์ จำกัด (มหาชน) หรือ  INTUCH ณ เวลา 15:39 น. อยู่ที่ระดับ 81.50 บาท เพิ่มขึ้น 3.50 บาท หรือ 4.49% โดยทำจุดสูงสุดที่ 82.00 บาท และทำจุดต่ำสุดที่ 77.75 บาท ด้วยมูลค่าการซื้อขาย 1.42 พันล้านบาท

บริษัทหลักทรัพย์ เคจีไอ (ประเทศไทย) จำกัด (มหาชน) ระบุในบทวิเคราะห์ (24 ธ.ค.2564) โดยฝ่ายวิจัยประเมินแนวโน้มกำไรไตรมาส 4/2564 จะเติบโตจากงวดเดียวกันของปีก่อน และจากไตรมาสก่อน หนุนโดยกำไรจาก ADVANC ขณะที่คาดปี 2565 INTUCH กำไรจะกลับมาเติบโต เพิ่มขึ้น 8.30% จากงวดเดียวกันของปีก่อน ได้เป็นครั้งแรกหลังจากที่กำไรลดลงมา 3 ปีติดต่อกัน นอกจากนี้คาดจ่ายปันผลสำหรับครึ่งปีหลัง 2564 ราว 1.25 บาทต่อหุ้น (DIvidend yield 1.60%) และคาดปันผลสำหรับปี 2565 เท่ากับ 2.75 บาทต่อหุ้น (Dividend yield 3.60%) แนะนำ “เก็งกำไร” ราคาเป้าหมาย 89.50 บาท